બીજી બાજુ કૉલેજમાં ભણતી અનેક છોકરીઓને આ કેસ દ્વારા જાણકારી મળી કે તેઓ તેમનાં સપનાં પૂરા કરવા માટે કોર્ટનો સહારો લઈ શકે છે. અનેક દીકરીઓએ માતા-પિતા સામે બગાવત કરી કે અમને પણ દીકરાની જેમ કરિયર બનાવવાનો ચાન્સ આપવામાં આવે. કૉલેજ-સ્કૂલમાં આ વિષય પર ડિબેટ ગોઠવાય અને તેથી આગની જેમ લોકલાગણી કશિશની તરફેણમાં પ્રસરી ગઈ. કશિશને આ બધી માહિતી ટી.વી. ચેનલ પર જોઈ સાંભળીને સંતોષ થતો. પોતે સમાજ માટે ઉપયોગી થઈ શકી. ભલે ડૉક્ટર થઈને સમાજની સેવા ન કરી શકી, પણ આટલા લોકોને પોતાના કેસ પરથી પ્રેરણા મળી તે ઘણી મોટી વાત છે.